Papersnake/gushiwen huggingface dataset:
初冬过尚湖
冯舒（清代）

萧条帘幕不遮风，百顷清光半幅篷。山色有无斜照里，人家低湿水烟中。

雁摇枯苇杆杆白，鹜映残霞片片红。如此风光谁与会？笔床茶裹伴衰翁。
浯亭望横山
游九功（宋代）

峨峨岸东山，躣来势奔虬。
横约一溪水，抱邑止复流。
近郭看逾好，向望此其尤。
翠展曲屏宽，一目千里收。
此山此水水，我歌我来游。
知不市声杂，亦忘溪上幽。
方将解其缚，于焉我何求。
送沈燕云侍御按粤竣视京营
王弘诲（明代）

绣斧新恩岭海回，朝端风采圣明推。九天骢马趋金阙，五色神羊下粤台。

按部飞霜随白简，行营闪电捲黄埃。书生燕颔人争识，况复埋轮揽辔才。
寇中送张司马归洛
钱起（唐代）

戎狄寇周日，衣冠适洛年。客亭新驿骑，归路旧人烟。

吾道将东新，秋风更飒然。云愁百战地，树隔两乡天。

旅思蓬飘陌，惊魂雁怯弦。今朝一尊酒，莫惜醉离筵。
上林春
曾纡（宋代）

东苑梅繁，豪健放乐，醉倒花前狂客。靓妆微步，攀条弄粉，凌波遍寻青陌。暗香堕靥。更飘近、雾鬟蝉额。倒金荷、念流光易失，幽姿堪惜。

惜花心、未甘鬓白。南枝上、又见寻芳消息。旧游回首，前欢如梦，谁知等闲抛掷。稠红乱蕊，漫开遍、楚江南北。独销魂，念谁寄、故园春色。
闻寇至初去柳州
曾几（宋代）

剥啄谁敲户，仓皇客抱衾。
只看人似蚁，共道贼如林。
两岸论千里，扁舟抵万金。
病夫桑下恋，万一有佳音。
次韵游景叔闻洮河捷报寄诸将四首
黄庭坚（宋代）

中原日月九夷知，不用禽胡衅鼓旗。
更向天阶舞干羽，降书剩破一年迟。
自丰城抵万安江水大涨
陆葇（清代）

春江灌潦水，百堵没沧洲。釜已游鱼鳖，涯难辨马牛。

橹声来木杪，帆影度城楼。双剑沉何处，清宵起暮愁。
田家三首（一作王勃诗）
王绩（唐代）

阮籍生涯懒，嵇康意气疏。
相逢一醉饱，独坐数行书。
小池聊养鹤，闲田且牧猪。
草生元亮径，花暗子云居。
倚床看妇织，登垄课儿锄。
回头寻仙事，并是一空虚。
家住箕山下，门枕颍川滨。
不知今有汉，唯言昔避秦。
琴伴前庭月，酒劝后园春。
自得中林士，何忝上皇人。
平生唯酒乐，作性不能无。
朝朝访乡里，夜夜遣人酤。
家贫留客久，不暇道精粗。
抽帘持益炬，拔箦更燃炉。
恒闻饮不足，何见有残壶。
芳洲泊（踏莎行）
贺铸（宋代）

露叶栖萤，风枝袅鹊。水堂离燕褰珠箔。一声横玉吹流云，厌厌凉月西南落。

江际吴边，山侵楚角。兰桡明夜芳洲泊。殷勤留语采香人，清尊不负黄花约。
淳熙乙未登科是夏再中教官得绿绍兴府教授秋
项安世（宋代）

霜风策策鼓黄芦，满眼吴江旧去途。
梦到月明天阔处，夜深泥宿故城湖。
和韵三茆山呈张伯雨外史
萨都剌（元代）

碧桃花落蓬莱宫，银屏甲帐围春风。冰帘卷水玉堂静，白露滴月银床空。

仙人夜酌九霞酒，手握北斗倾尊中。梧枝落影凤凰语，幽韵仿佛临苍穹。

伐毛洗髓天地老，火鼎夜出芙蓉红。呼龙洞口种瑶草，采药忽遇松间童。

茆君自骑一虎去，犹闻珂佩声丁东。武华山人三载别，绿袍赤杖苍髯翁。

淮南江上复相见，落日淡淡天无穷。明朝稽首渡江去，楚水清浅银河通。
临川梁译投冰溪救母谢昌国作孝德记杨廷秀有
周必大（宋代）

商丘本意得珍珠，河曲淫隈不可临。
亲已颠危心更切，眼看寒谷乃平林。
【双调】沉醉东风_罗绮散香风
未知作者（元代）

罗绮散香风玉街，管弦喧夜月楼台。春鹅鬓上飞，春燕钗头带。约黄昏月圆
人在，何处闻灯不看来，多则为盟山誓海。
羊羔酒香浮玉杯，凤团香冷彻金猊。锦儿掌上珍，红袖楼前立。画堂深醉生
春意，一任门前雪片飞，飘不到销金帐里。
妙舞裙拖绛纱，轻敲板撒红牙。玉有香，春无价。待相逢放他不下，遥认青
旗那一家，常向垂杨下系马。
画楼上谁横玉管，碧天边独跨苍鸾。轻轻檀板敲，滟滟金橙满。对西风放怀
吟玩，银汉无声转玉盘，恨煞今宵夜短。
红烛下斜倚绣枕，绿窗前向怯罗衾。攒成翡翠纱，织就鸳鸯锦。度春宵少年
图甚？花有清香月有阴，少一个人人共寝。
饮竹叶金杯兴阑，咏桃花彩扇诗悭。声闲碧玉箫，歌歇红牙板。宴西园五陵
人散，海马春愁压绣鞍，自恨寻芳较晚。
安排下歌喉舞腰，准备着月夕花朝。恨春过，伤春早。且休教燕莺知道，春
色三分二分了，莫惜花前醉倒。
闲锦瑟慵舒玉纤，傍鸾台懒对妆奁。一春绣被闲，尽日香闺掩。盼才郎镇长
作念，眉淡春山不喜添，泪湿残红万点。
睡起来情怀懊恼，绣针儿不待汤着。困人时，春天道。落花飞红雨潇潇，蝶
粉蜂黄已过了，便瘦损他来看好。
俺三竿日身披衲甲，恁五更寒帽裹乌纱。俺耕耘阔角牛，恁嘶月高头马。俺
打勤劳不羡荣华，恁苦战垓心血染沙，俺老瓦盆边醉煞。
闻晓露藤摘紫花，听春雷茶采萌芽。桃蕨羡煮羹，钓锂新为。早食罢但得
些闲暇，自锄了青门半亩瓜，老瓦盆边醉煞。　僧犯奸得马表背救
对人前敲禅板谈经说法，背地里跳墙头恋酒贪花。你虽是千般智量高，他又
早十面埋伏下。吓的他赤条条东躲西扒，这耳朵今番轮到他，亏了个救命王菩萨
姓马。　咏相棋
两下里排开阵角，小军卒守定沟壕。他那里战马攻，俺架起襄阳炮。有士相
来往虚嚣，定策安机紧守着，生把个将军困倒。
阅武
于谦（明代）

圣主当天致太平，守臣阅武向边城。一川花弄旌旗影，八面风传鼓角声。

羽镞穿云誇电疾，戈矛映日斗霜明。三军锐气能如此，会缚戎王献玉京。
送杨应宁提学之陕西三首 其三
李东阳（明代）

江南形胜地，可游亦可居。君居仅六载，乃有田有庐。

种苣晚成笋，买秧秋作鱼。官程正发轫，归计已有馀。

君行世所重，君才此方于。试看一家业，经济我不如。

不如南官去，衣冠就樵渔。有兴苦未遂，送君意踟蹰。
舟中 其二
张孝祥（宋代）

山围平远水浮天，目送归鸿落照边。好趁新年酿云液，归来犹及牡丹前。
花心动（双调）
周邦彦（宋代）

帘卷青楼，东风暖，杨花乱飘晴昼。兰袂褪香，罗帐褰红，绣枕旋移相就。海棠花谢春融暖，偎人恁、娇波频溜。象床稳，鸳衾谩展，浪翻红绉。

一夜情浓似酒。香汗渍鲛绡，几番微透。鸾困凤慵，娅姹双眉，画也画应难就。问伊可煞□人厚。梅萼露、胭脂檀口。从此后、纤腰为郎管瘦。
贷米于如晦
梅尧臣（宋代）

举家鸣鹅雁，突冷无晨炊。大贫丐小贫，安能不相嗤。

幸存颜氏帖，况有陶公诗。乞米与乞食，皆是前人为。
卢玉堂枯木怪石
释居简（宋代）

礧砢不坡陁，非才谢伐柯。相看如我瘦，想见阅人多。

誉笑丹青俗，工如水墨何。经营盘礴际，天地困搜罗。
摊破浣溪沙·菡萏香销翠叶残
李璟（五代）

菡萏香销翠叶残，西风愁起绿波间。还与韶光共憔悴，不堪看。
细雨梦回鸡塞远，小楼吹彻玉笙寒。多少泪珠何限恨，倚阑干。(何限恨 一作：无限恨)
秋
程颢（宋代）

洗涤炎埃宿雨晴，井梧一叶报秋声。
气从缇室葭莩起，风向白蘋洲渚生。
再续前韵 其二
徐鹿卿（宋代）

荷囊清白旧传家，来看溶溶月下花。不似寻常杀风景，也宜饮酒也宜茶。
次韵邓正字慎思秋日同文馆九首
晁补之（宋代）

忆卧蓬莱阁，同听午唱鸡。
星辰望天北，簪组隔城西。
几日宣鱼钥，长驱响月题。
更凭催邓子，要剸玉如泥。
和郭信可秋夜有怀
冯时行（宋代）

又是山寒水绿秋，年华冉冉鬓边流。
一声孤雁人千里，三点寒更月半楼。
宦海浮生成底事，骚人彻骨是长愁。
天空地迥凄凉夜，一曲商歌一掉头。
月下笛
彭元逊（宋代）

江上行人，竹间茅屋，下临深窈。春风袅袅，翠鬟窥树犹小。遥迎春倚，归还顾、分付横枝未了。扁舟却去，中流回首，惊散飞鸟。

重踏新亭屐齿，耿山抱孤城，月来华表。鸡声人语，隔江相半歌笑。壮游历历，同高李、未拟诗成草草。长桥外，有醒人吹笛，并在霜晓。
自净土寺步至功臣寺
苏轼（宋代）

落日岸葛巾，晚风吹羽扇。松间野步稳，竹外飞桥转。

神功凿横岭，岩石得巨片。直渡千人沟，下有微流泫。

冈峦蔚回合，金碧烂明绚。缅怀异姓王，负担此乡县。

长逢胯下辱，屡乞桑间饭。谁谓山石顽，识此希世彦。

凛然英气逼，屹起犹耸战。他年万骑归，父老恣欢宴。

锦绣被原野，金珠散贫贱。窦融既入朝，吴芮空记面。

荣华坐销歇，阅世如邮传。惟有长明灯，依然照深殿。
南阳道中作
窦巩（唐代）

东风雨洗顺阳川，蜀锦花开绿草田。彩雉斗时频驻马，

酒旗翻处亦留钱。新晴日照山头雪，薄暮人争渡口船。

早晚到家春欲尽，今年寒食月初圆。
庚午岁屏居零陵七月二十日以门掩候虫秋为韵赋五首 其五
汪藻（宋代）

人言间阔者，一日如三秋。孤臣昔放逐，七见天星周。

早污高门地，姓名记前旒。如何天鸡星，不照湘南州。
兰梅诗
龙辅（宋代）

兰梅逐候舒，种此欲何如。
兰叶堪崇佩，梅花好寄书。
项王祠
徐倬（明代）

莫问鸿沟事若何，独留祠宇枕黄河。故乡香火情何限，三户英黄气已多。

零落绣衣生土藓，欹斜骏马络藤萝。到今吞岸涛声壮，呜咽如闻《垓下歌》。
望接笋峰
顾嗣立（清代）

朝游万年宫，暮宿天游观。群峰绕曲溪，一日千万变。

纵目神飞扬，有口那能赞。不须秉烛游，佳处已得半。

惟有接笋峰，青壁蹊径断。紫翠立磔卓，通透光三段。

昨晚进石门，深坞斜阳慢。望崖不能前，颈脰屡顾盼。

今晨扶筇来，露草珠璀璨。古洞翠毛零，葛藤恣延蔓。

鼯鼬上树窥，猿狖隔林唤。忽见道士来，笑口指山畔。

云此通隐屏，绝顶有道院。箫管云中闻，环佩月下见。

梯级八十一，彳亍跨两骭。梯穷面峭壁，窸窣凌巧栈。

踸踔一足行，铁索双手换。鸡胸行蚁伏，龙脊妖鼠颤。

頫临万丈潭，铿訇走匹练。虽有贲育俦，下觑杂花眩。

师徒住此峰，往来百千遍。雨过蹑屐登，不翅平地便。

君身长吴乡，丘壑类平衍。亮无凌风翼，对此空眷眷。

余闻道士言，惊汗湿衣襻。羊肠九折坂，王阳尚兴叹。

韩子最奸黠，遗书华阴县。发肤敢毁伤，渊冰早兢战。

兹游虽好奇，何自取惊惋。举手谢道士，我行亦已倦。

寄语峰头人，白云好娱玩。乞我辟谷方，金丹炼九转。

服食待身轻，还来振羽翰。
过含山邮亭和子厚弟壁间韵三首
王之道（宋代）

开窗如见碧油幢，新竹春来过屋长。
渐近柴桑旧家路，清风来报稻花香。
挽夔漕王中浦二首
刘克庄（宋代）

半瓢丹药一邛枝，万里西来抚事悲。
绶着藏中公事定，剑鸣匣内我年衰。
可怜檄笔今零落，尚记纶巾共指麾。
身在沧洲搔白首，断胆吟就八哀诗。
望月婆罗门引 偕王仁甫左丞、贾伯坚左司，
许有壬（元代）

酌。廷秀求词，醉中赋此紫宸朝罢，东风吹到谪仙家。貂裘抖擞罢沙。一室窗明几净，人境独清华。有息斋名画，殿帅高茶。主人意佳。道分手、即天涯。何事相逢不饮，戚戚嗟嗟。黄封旋拆，有鹅腊、鸡朐与兔＊。公不饮、孤负梅花。
秋怀
韦骧（宋代）

西风潇洒作轻寒，黄叶楼中强解颜。画角几声催晚照，乱云何处是家山。

宦途有立宁辞贱，局事无多岂厌閒。浊酒一杯休万虑，长林烟暝暮鸦还。
和梅挚北池十咏 其九
蒋堂（宋代）

池上有雏鹤，来从淮水壖。旧巢离海树，清唳入吴天。

骨峭翘霜月，翎疏刷野泉。使君宜得伴，仙格本千年。
后秋风
薛师董（宋代）

去年病后咏秋风，今日秋风病里逢。
好句不曾书落叶，孤灯长自守鸣蛩。
故人音问天来远，茅舍光阴睡正浓。
江上白鸥忙胜我，衔鱼引子与潮冲。
送二弟赴开封举
邹浩（宋代）

古人捧檄缘亲喜，况值秋风一鹗天。相与抟空谢蓬艾，归来称寿綵衣鲜。
荔支香近 皋桥夜集，送瞻园
朱祖谋（清代）

冻霭官桥镫飐，双画舮。透幕摵摵西风，吹暝凌波路。

天东一点摵蟾，导客窥朱户。歌罢，婀娜轻筝雁犹语。

游味浅，漫拍遍河梁句。岁晚江空，赢得倦鸿成侣。

红烛楼心，酒醒天涯断肠否。梦委行云一缕。
劝农十首
熊克（宋代）

腊时得雪喜重重，春到而今雨又通。
麦自十分堪指拟，更当力穑顺年丰。
咏史 其一
薛稻孙（清代）

献瑞廷陈九穗禾，骋怀八极驾鼋鼍。才陈角牴鱼龙戏，又唱宏农得宝歌。

自在艨艟飞五凤，前行箫鼓拥千驼。时巡合有天书降，玉检金绳代不磨。
读涪翁黔南诗作
周紫芝（宋代）

阿香名字本无双，流落真成窜夜郎。蚤岁浪言肠是锦，只今空复鬓成霜。

名传故国犹惊座，诗入浯川尚满囊。天为少陵增秀句，故教迁客上瞿塘。
鄱阳汤仲材以其家息庵存斋东涧三大老鄂州黄
方回（元代）

息存东涧三汤老，文我平生尽见之。
身到黄龙山几度，却惭欠读惠璋碑。
句
刘筠（宋代）

刘伶醉席梅花地，海客仙槎粉水天。
读中兴颂碑
王洋（宋代）

峨峨蜀道艰难路，万里行人走征戍。
如摇夜发川谷惊，回首长安满烟雾。
朔方日已催天明，朱辉散射朝霞千。
旌旗指顾豺虎静，风雨汛扫烟云清。
臣能奸君子诈父，身有妖雏不知顾。
江中鹿死始悲嗟，帐下豬惊犹躁怒。
万年枝上春风回，明明九庙无风埃。
扶鞋缀组命书重，崇邑大县华封开。
如何李父干天路，祸未单诛已交恶。
子仪不保坟干乾，淮阳岂为幽燕惧。
太宗功业三代前，煌煌建立今古传。
两宫哀笳十五曲，至今谈者犹潸然。
酒泉子·杨柳舞风
顾敻（五代）

杨柳舞风，轻惹春烟残雨。杏花愁，莺正语，画楼东。
锦屏寂寞思愁穷，还是不知消息。镜尘生，珠泪滴，损仪容。
听琴秋夜赠寇尊师
常建（唐代）

琴当秋夜听，况是洞中人。一指指应法，一声声爽神。

寒虫临砌急，清吹袅灯频。何必钟期耳，高闲自可亲。
雪复大作六言
范成大（宋代）

奇寒拥被晓枕，噩梦披蓑晚江。
遥想漫天匝地，近听穿幔鸣窗。
访黄元吉医士
赵焞夫（明代）

隔溪村口尽烟霞，隐似壶公自一家。灵药捣成丹字犬，玄霜炼就白飞鸦。

橘垂井上香吹远，菊泛篱东望转遐。拔宅先人谁识得，满身云气绕衣纱。
绍兴以后祀五方帝六十首
佚名（隋代）

维有熊氏，以土胜王。
其后皆沿，兹德用庄。
黼黻幅与，裳衣是创。
币之玄纁，对此昭亮。
宋颂
赵湘（宋代）

九区混茫，皇天锡皇。
羲教农化，勋纪华彰。
继华于禹，承禹于汤。
比于文武，逮其成康。
圣道攸传，富寿无疆。
隋之弃仁，天命不常。
歼厥侈毒，祚归巨唐。
唐孙复昏，荡于四方。
民瘼其咨，逾于怀襄。
草创中间，崩析滋章。
割山裂川，国为披猖。
氓不堪命，神恫其殃。
俾宋有图，横驰竖张。
日月五辰，齐其启光。
实维太祖，肇基建邦。
有若有苗，逆命弗祥。
爰整其师，赫怒斯扬。
荆舒既贡，南海趋跄。
庸蜀微卢，虽险无当。
惟尔曰夏，毒靡有流，
民始克昌。屡饥而馔，
久渴面浆。冰极授衣，
暑烦降凉。洎我圣君，
传叶振芳。圣神仁明，
浩浩汪汪。吴人来王，
并汾慑降。服不以戎，
彭罔其镗。风雨攸暨，
如禽集翔。淳复天人，
礼修夏商。前正后直，
左贤右良。忠正并驱，
回邪跼藏。鳏恤寡矜，
寇屏宄亡。药蒸石黎，
法衡度量。乃宅孝悌，
乃谨序庠。衣帛食肉，
罔有攸伤。关讥匪艰，
什一靡庞。虽有罟网，
不罗汙潢。虽有山林，
不乱斧{左爿右斤}。虽有权衡，
民不以强。虽有郛郭，
民不以防。宗庙既清，
郊社甚庄。品物争瑞，
史载交相。未诰俗化，
将时合苍。盈耳四海，
但闻洋洋。其雍其熙，
无施无为。乾坤法之，
治于垂衣。蒙彼蚩蚩，
不觉不知。天下一致，
夫何虑思。清之净之，
平之泰之。倏变于道，
殊途同归。伟焉厥图，
本蕃益枝。百世之后，
实流其奇。史官既良，
康哉具书。古有吉甫，
为宣王诗。是故臣湘，
作夫颂辞。圣德形容，
神明告兹。狂斐恐慴，
少颂史遗。
无弦琴
谷宏（明代）

陶令閒来理素琴，悠然妙趣不闻音。夏炎挥手风生座，夜静怡情月满林。

石上携来多逸兴，堂前抚罢更清心。须臾三径黄花发，抱向寒篱酒共斟。
访人不遇
周馨桂（清代）

古人不可作，斯人皆吾与。苟非吴越殊，腑肺思相语。

俗子患无食，不患为硕鼠。仪凤人所仰，竹实天所予。

硕鼠人所贱，苟得天所怒。不遇怅然归，有怀聊一吐。
憩灵鹫道院
王之道（宋代）

黎明发龙门，亭午憩西院。
冒雨且不辞，宁能避泥溅。
是行良不恶，此处殊可恋。
从今山中人，何独识吾面。
长相思令·烟霏霏
吴淑姬（宋代）

烟霏霏，雪霏霏。雪向梅花枝上堆，春从何处回！
醉眼开，睡眼开，疏影横斜安在哉？从教塞管催。
诗偈 其一五一
庞蕴（唐代）

人有一卷经，无相亦无名。无人能转读，有我不能听。

如能转读得，入理契无生。非论菩萨道，佛亦不劳成。
答问诗十二篇寄呈满子权其六斧问耒
王令（宋代）

大樗吾犹伐，小樗何畏孽。
吾缺犹俟磨，尔折将奈何。
摽有梅
佚名（先秦）

摽有梅，其实七兮。求我庶士，迨其吉兮。
摽有梅，其实三兮。求我庶士，迨其今兮。
摽有梅，顷筐塈之。求我庶士，迨其谓之。
赠四明余天与
刘克庄（宋代）

七聚惟莆最僻穷，四明狂客此飘蓬。
圣门性命言犹罕，俚俗支干说未通。
子术纵高于季主，吾年已老申公。
贫家无处撰车马，草草搜诗亦欠工。
宋骑吹曲 其三 回銮曲第二
谢翱（宋代）

都人望气归瑶阙，星扫茸头落参伐。西人冉冉留紫云，六飞拥日歌回军。
洞庭遇秋
李群玉（唐代）

尘愁老来颜，久与江山隔。逍遥澄湖上，洗眼见秋色。

凉波弄轻棹，湖月生远碧。未减遥客情，西望杳何极。
答韩毅伯五首
王炎（宋代）

忆君初至时，投宿村店莫。
门巷冷如冰，漫刺来一顾。
升堂方下榻，出户复就屦。
绨袍寒不温，北风搅庭户。
念君何以堪，此意推不去。
强饭登前涂，为亲善调议。
九画一首
孔平仲（宋代）

坦直吾所知，良彦君长者。村邦柱材美，丞府依炉冶。

弗忘念夙昔，吟奕同茇舍。
梦行小益道中
陆游（宋代）

栈云零乱驮铃声，驿树轮囷桦烛明。
清梦不知身万里，只言今夜宿葭萌。
苗子居运判归宿州同赴武康西县道中奉寄
文同（宋代）

汉中为会失兼程，雨雪曾无一日晴。
拗项桥头聊立马，使车应已过褒城。
十一月二十三日
赵蕃（宋代）

正尔元无事，胡然不自聊。
髯衰纷若雪，梅早缀如椒。
太白倾残榼，方炉爇柿樵。
宦才成此味，隐莫待渠招。
次韵蒋教授喜守
王十朋（宋代）

我来遥自东瓯东，贤非朱邑乡守桐。半年为郡治亡状，四月不守心忧农。

水田龟拆秧已老，云霓望断天穹隆。少学春秋老欲用，区区愿请应上公。

真人不待瓣香祷，紫帽已有微云蒙。沛然一守四境足，眼见䆉稏青连空。

皇天爱民恕守罪，有始其赐宁无终。既令地免晋国赤，亦不水似尧时洪。

广文先生坐绛帐，忧国心与黄堂同。挥毫作诵继吉甫，开卷穆穆生清风。
以“长歌意无极，好为老夫听”为韵奉别沔鄂亲友十首 其八
姜夔（宋代）

宦达羞故妻，贫贱厌丘嫂。上书云雨迥，还舍笋蕨老。

江皋锄带经，决计恨不早。士无五羖皮，没世抱枯槁。
书怀
杨时（宋代）

敝裘千里北风寒，还忆簟瓢陋巷安。
位重金多非所慕，直缘三釜慰亲欢。
送张见冲年兄参藩河阳
杨起元（明代）

柳色满郊原，行行逗华轩。极目邯郸道，之子出名藩。

结发事明主，义重若季昆。鹓雏起丹穴，千仞各飞翻。

分袂即河阳，何时奉清言。赠处情非系，行藏道是尊。

遥闻望岳楼，嵩少檐外蹲。吟眺意何极，相思同梦魂。
潘子朋入京闻黎惟敬将至
欧大任（明代）

万里翩翩海鹤群，燕台风雪始逢君。名家早已迎王粲，父党偏能敬子云。

洛下衣冠缑氏学，漓江戈甲伏波军。故人消息期秦腊，斗酒高歌醉里闻。
王提刑挽词
楼钥（宋代）

伯仲三珠树，优为一世才。
人琴先起恨，金玉遂俱摧。
南阮方深痛，阿连尤可哀。
桃花源上路，老眼更堪开。
平山堂
刘攽（宋代）

吴山不过楚，江水限中间。此地一回首，众峰如可攀。

俯看孤鸟没，平视白云还。行子厌长路，秋风聊解颜。
萤苑
陆弼（明代）

西苑无人归，秋色扬州早。
伤心辇路傍，依旧多腐草。
樊上漫作
元结（唐代）

漫家郎亭下，复在樊水边。去郭五六里，扁舟到门前。

山竹绕茅五，庭中有寒泉。西边双石峰，引望堪忘年。

四邻皆渔父，近渚多闲田。且欲学耕钓，于斯求老焉。
句
释法平（宋代）

梦魂不入入閒世。
雨卧舟中
邓深（宋代）

不许抬头篷底下，仅容舒膝簟中间。听风听雨听滩浪，才得晴时出看山。
闻读书有感
熊禾（元代）

万叠青山锁暮阴，倚栏凝竚意深深。
趁时士女忺秦服，学语儿童解楚吟。
当日繁华逐流水，何年拱把秀穹林。
辽东俎豆铜川筮，认取斯人万古心。
江上吟
沈承瑞（清代）

初日升东山，照耀江水赤。微风荡桃生，流水杳无迹。

江上谁家子，扁舟自弄笛。散发任夷游，忘情淡今昔。

幽罢人不知，苍茫烟树碧。
金缕曲·金陵乡试第九回，感赋。寄幽贞馆
邹韬（清代）

老大功名冷。莽天涯、此生剩有，萧萧双鬓。廿载词场空角逐，狂气消除殆尽。

况正是、藩邦告警。投笔请缨何处是，卧蓬茅、血泪和愁迸。

钟子沓，相如病。

文章底事同争竞。漫登场、蹇驴出郭，扁舟坐稳。万顷荷花香世界，一片奁开明镜。

看烟外、斜阳欲暝。回忆深闺临别语，逐秋风、忍负双肩并。

应自笑，江南俊。
次韵转运使鲜于侁新堂月夜
苏辙（宋代）

长爱陶先生，闲居弃官后。
床上卧看书，门前自栽柳。
低徊顾微禄，毕竟谁挽袖。
索莫秋后蜂，青荧晓天宿。
惟将不系舟，托此春江溜。
尺书慰穷独，秀句惊枯朽。
遥知新堂夜，明月入杯酒。
千里共清光，照我茅檐漏。
诉衷情·青旗彩胜又迎春
朱敦儒（宋代）

青旗彩胜又迎春。暖律应祥云。金盘内家生菜，宫院遍承恩。时节好，管弦新。度升平。惠风迟日，柳眼梅心，任醉芳尊。
华清宫
李商隐（唐代）

朝元阁迥羽衣新，首按昭阳第一人。

当日不来高处舞，可能天下有胡尘。
方太君生朝四首
项安世（宋代）

天须蟾桂十分圆，自有春花万种妍。
岁岁年年长寿酒，海棠开后牡丹前。
江行雨霁
陈本直（清代）

横江雾散一舟轻，倚棹中流雨乍晴。岛屿有时全在目，峰峦多半不知名。

荒洲芦荻秋烟晚，野岸村墟夕照明。愧逐风波空碌碌，何年散发遂平生。
送二十二舍弟赴金堂簿
冯山（宋代）

巴中倦奔走，岁暮增惨戚。瞻望几奋飞，那能季行役。

距家才十舍，身苦万里适。临老如别何，相看数归日。
题汪水云诗卷
赵云（宋代）

江南江北马如飞，曾着金门羽客衣。
李泌暂游衡岳去，陈抟已请华山归。
风云万里气无敌，雨露两朝恩有辉。
偶尔江头相邂逅，细听流水十三徽。
了语不了语 其一
苏舜钦（宋代）

公餗欲成忽覆鼎，银瓶汲绝还沈井。乳虎咆哮落深阱，青萍一挥断人颈。
句
长孙镒（唐代）

霜沾云梦千岩雪，雁度吴江万木秋。
桐江作（四首选二）
袁枚（清代）

桐江春水绿如油，两岸青山送客舟。
明秀渐多奇险少，分明山色近杭州。

久别天台路已迷，眼前尚觉白云低。
诗人用笔求逋峭，何不看山到浙西？
淳化中朝会二十三首
佚名（隋代）

沔彼泾渎，澄明钟如。
清应实运，光涵帝居。
洞分沈壁，入见游鱼。
圣祚无极，神休伟兴。
寄衣无便
戴奎（明代）

秋风昨夜振庭柯，欲寄衣裘无便过。料汝羁愁如落叶，萧骚偏逐晚风多。
劝耕亭晚望田家作
刘敞（宋代）

田庐非一处，微径自相通。日下耕钓息，林边言笑同。

此虽人问俗，独有方外风。吾亦毕婚嫁，还从击壤翁。
寒山拾得望月赞
释法薰（宋代）

木叶题诗，寺厨执爨。
遇夜乘闲，林间舒散。
一片冰壶无影像，分明照破渠肝胆。
堪笑当时天台山中，也无一个具眼。
北马
徐孚远（明代）

北马千群至，兹丘仍寂然。晋师今不出，汉过古无先。

闻有交绥约，何时多垒平。红旗空自播，未许斸龙泉。
秋夕过湛泉长同贤从迪周饮于荷舫
陈恭尹（清代）

宅边池馆似舟居，布置溪桥亦自如。疏树映门凉雨后，曲栏涵自夜星初。

秋来算亩收黄菊，烛下轮刀鲙白鱼。酒罢分题群从散，新篇相许寄吾庐。
署中榴花谢久矣忽一枝再开用杜樱桃韵
游朴（明代）

七月榴花更自红，一枝长遣绿烟笼。传从博望来何暮，赋入河阳品故同。

百子迟看安石兆，孤标欲压火珠宫。秋姿领得恩光厚，不向西风逐断蓬。
观稼
王守仁（明代）

下田既宜稌，高田亦宜稷。种蔬须土疏，种蓣须土湿。

寒多不实秀，暑多有螟螣。去草不厌频，耘禾不厌密。

物理既可玩，化机还默识。即是参赞功，毋为轻稼穑。
戏醉客
白居易（唐代）

莫言鲁国书生懦，莫把杭州刺史欺。

醉客请君开眼望，绿杨风下有红旗。
题萧氏思贤自省斋
周巽（元代）

城南有佳士，萧姓名思贤。好古抱英气，读书事精研。

尝从龙参军，正学得师传。高谊重然诺，中心守贞坚。

清论洒兰雪，隐居临市廛。屏岫列图画，大江横其前。

特书自省字，高揭堂东偏。操修日无阙，三复白圭篇。

朝夕净尘虑，灵台常粲然。庶几希前哲，俯仰不愧天。

贤友我同里，交游三十年。徵诗到山阁，酣咏梅溪边。

自省当自省，勉㫋复勉㫋。
题作么山居十首 其四
释函可（明代）

仰卧星辰见，雪来白满床。更添檐上溜，冰柱列成行。
示收侍者
释如珙（宋代）

人言不是面通红，此病流来自劫空。拈出洞山三顿棒，慈明老汉得黄龙。
十恒河沙
释印肃（宋代）

尘尘刹刹号南无，末后收来付老卢。
结果传灯周法界，谁人肯辨此工夫。
上巳夜虎丘舟中社集即席赋呈吴梅村先生 其一
任绳隗（清代）

上巳由来纪胜游，春深带月共登舟。诗从河岳争千古，人是中登第一流。

锦缆似随双剑合，玉箫还傍夜珠浮。诸君视昔能无感，风景依然晋代愁。
议开水沙连番界杂作六首
石福作（清代）

弃此千里地，唐山一省同。万雾倚天际，清浊与海通。

广野浑无垠，民番各喁喁。不设官兵守，其患将无穷。

南划虎尾溪，北踞大鸡笼。卒足四百名，分汛扼要冲。

台北庶不虚，全郡势自雄。晏海最上策，犹豫误乃公。
舟行
刘应时（宋代）

小艇出前浦，槐阴覆小桥。
云垂疑有雨，水稳不通潮。
山色绿自足，汀花细可描。
枕收篷底卧，欸乃认归樵。
水调歌头 丙戌夏四月八日，夜梦有人以三元
白朴（元代）

，上中下也。恍惚玩味，可作水调歌头首句，恨秘字之义未详。后从相国史公欢游如平生，俾赋乐章，因道此句，但不知秘字何意。公曰，秘即对也，甫一韵而寤，后三日成之，以识其异。三元秘秋水，□□□□□。天人点破消息，梦里悟南华。河伯徒□□□，□□□归毫末，一笑井中蛙。试问漆园老，谁是大方家。□黄钟，推甲子，定无差。悠悠天理人事，风外万飞沙。且弄空山明月，自荐寒泉秋菊，睡起漱朝霞。更欲辨齐物，银海眩生花。
发军营坞
李易（宋代）

褰裳涉流水，倚水送归云。海角春潜到，山腰路忽分。

伏龙应厌睡，飞电骇论文。鹳雀知机早，翻然不待群。
送张判官归兼谒鄂州大夫
杜牧（唐代）

处士闻名早，游秦献疏回。腹中书万卷，身外酒千杯。

江雨春波阔，园林客梦催。今君拜旌戟，凛凛近霜台。
临江仙
倪稱（宋代）

茅屋三间临木杪，门前流水潺潺。林泉得趣喜身闲。开窗延翠竹，翦树纳青山。

行乐政须筋力健，莫令白发衰颜。与君藜杖极跻攀。岭头舒望眼，天末数烟鬟。
缘识
宋太宗（宋代）

眼前清静莫相违，方便门中好仗依。
名利勿贪常澹薄，真来悟即一进归。
再和雁湖十首
李壁（宋代）

景色随生指顾间，踏翻香雪弄潺潺。
奏编谁上三千牍，宝带争潺十二环。
有底穷愁惟甔石，无多远意但盆山。
何时万顷沧波去，乞我扁舟自在閒。
购得杨升庵先生雪韵楼画像敬赋此诗
王贞春（清代）

万里君门远，投荒死未归。山花蛮女曲，椎髻汉臣衣。

木落愁猿啸，仓空宿鸟饥。思亲余涕泪，应逐白云飞。
西江月
仇远（元代）

小立画桥西畔，仙车蓦送香风。多情问我太匆匆。疑是当年小宋。

须识蓬山不远，梨云路杳无踪。觉来斜月隔帘栊。不是相逢是梦。
宿馥公僧房
黄华（清代）

方笠枯藤衲子装，间随巢燕寄僧房。花埋红雨当三月，城带青山入夕阳。

古寺庭虚封薜荔，荒陵碑废上牛羊。桐阴话罢茶烟冷，又听钟声出上方。
和柳子厚诗十七首 其十 示了空长老
程俱（宋代）

老空嗜酒肉，早岁事禅寂。归来山中舍，杖屦不停迹。

高门走县薄，两版扃四壁。醉来见闲卧，度此风雨夕。

遥遥慧日峰，法涌分一滴。应笑北山人，藜羹比香积。
越王楼
陆游（宋代）

蒲萄酒绿似江流，夜燕唐家帝子楼。
约住筦弦呼羯鼓，要渠打散醉中愁。
绝句六十四首
张伯端（宋代）

先把乾坤为鼎器，次抟乌兔药来烹。
既驱二物归黄道，争得金丹不解生。
弱水
赖绍尧（清代）

隔绝蓬山日倚闾，迢迢弱水一封书。上言努力加餐饭，中有相封慰索居。

独唱愔愔谁和汝，绮怀渺渺转愁余。无端错把洪乔怨，欲托灵犀当鲤鱼。
秋怀十首 其三
朱松（宋代）

莳兰西窗下，萧艾病其根。白露堕秋夕，美恶两不存。

寂寂芳畹空，离离幽佩昏。物各信所遭，此意谁与论。
愁坐
杜甫（唐代）

高斋常见野，愁坐更临门。十月山寒重，孤城月水昏。

葭萌氐种迥，左担犬戎存。终日忧奔走，归期未敢论。
八声甘州（辛酉自寿）
李曾伯（宋代）

数年来、揆度在南州，今年在家山。叹平生踪迹，荆淮岭蜀，多少间关。幸对园林花竹，一笑且团栾。莫忆西风梦，驰志楼兰。

赢得维摩多病，奈鬓毛剥落，步武蹒跚。神仙何处，遗我以金丹。愿明时、清平无事，放老翁、长伴白鸥闲。聊相与，桂花香里，满酌开颜。
留度藏主
释慧空（宋代）

可行即行今未可，得住且住时已寒。霜芥满园禾又熟，胡家曲子万年欢。
见友人「咏怀」诗有感，遂依韵和之二首 其二
张煌言（明代）

漫从季野定阳秋，霸业谁堪孙仲谋！末路行藏关汉鼎，中朝兴废仗吴钩。

杜鹃影重迷荒径，谢豹声多恨故邱。此日河山犹破碎，敢言江左有名流？
别宋孝先
王十朋（宋代）

楚台风骚客，遥遥有奇孙。去岁始识面，未遑叩渊源。

但见眉宇间，一点阳春温。琴书忽来游，文字获细论。

经术有根蒂，词章富波澜。时时戏翰墨，动辄千万言。

子固予所畏，语蒙子推尊。予尝语所学，文当气为先。

气治古可到，何止科第间。子贤且乐善，服膺每拳拳。

临行出新诗，殷勤记诸篇。好学见雅志，予言未应然。

惜哉有离别，后会何夤缘。男儿各自勉，事业无穷年。
郊原 其一
华镇（宋代）

分苗刈麦满平田，缫茧声争涧水喧。我亦方怀三釜乐，暂逃尘鞅过郊原。
魏勃 其二
薛季宣（宋代）

怒激三军岂足言，汉庭股战始能贤。齐卿不及公侯贵，擎跽偷生雄雉前。
寒山把蕉叶执笔赞
释子益（宋代）

吟诗吟未就，执笔且搜枯。
欲写芭蕉上，依前一字无。
夜意
陆游（宋代）

浮云扫尽天如水，十里疏钟到野堂。
窗纸月明人不睡，屋茅霜野夜初长。
归休固已师沮溺，承学犹能陋汉唐。
安得子孙常念此，不妨世世业耕桑。
西江月·鱼兔若还入手
张伯端（宋代）

鱼兔若还入手，自然忘却筌蹄。渡河筏子上天梯。到彼悉皆遗弃。未悟须凭言说，悟来言说皆非。虽然四句属无为。此等何须脱离。
浪淘沙 秋夜闻歌长生殿传奇闻铃
吴尚憙（清代）

秋气露为霜。漏渐添长。无聊正欲卸残妆。忽觉清音偏著耳，韵正凄凉。

倾国悔明皇。驿路苍茫。马嵬风雨□何狂。玉陨珠沉空有恨，听到郎当。
天禧寺竹
苏颂（宋代）

万个碧琅玕，两傍荫潭沼。
丛深蔽岩麓，干直露云表。
刹影下交加，山房上环绕。
昔尝止鸣凤，今肯栖凡鸟。
笋抽龙种瘦，箨坠孙枝小。
美胜会稽箭，珍逾汶阳篠。
兔园名非奇，渭川比终少。
樵删草根变，客玩茶烟燎。
创亭僧意高，谕佛禅心了。
吾爱有霜筠，一到忘昏晓。
送夔路费漕
李流谦（宋代）

晚风酣酣吹柳花，长这送客日欲斜。
春草春波两愁极，云驰千欲谁能遮。
先生要是世所宝，大贝白璧金丹砂。
生当龙墀侍黄繖，不尔凤阁挥白麻。
州麾再把亦何事，但见桃李春家家。
后皇顾远食每旰，一节又付夔与巴。
荒山如石不可凿，要看雨露滋槁芽。
黄金作瓯覆名字，软蒲作输驾轻车。
调和元气须此手，典谟勋列非庭夸。
小夫朽质谢镌削，尺寸不能供负叉。
马群一顾觉差异，便遣万里奔风沙。
阿房变色人未信，勉之霄汉参飞霞。
仆夫在门辄休驾，揆力不足惭蟾蛙。
虽然此意万钧重，自矢报称其未邪。
眼看帆楫不得去，缚以微官成叹嗟。
他时黄闼簪舄，犹幸姓氏尘颊牙。
平安关道中二首 其一
张斛（金朝）

高林俯青冥，柯叶森若织。阳光已转午，阴岭仍半黑。

峥嵘乱石间，行子有苦色。临深地势入，涉险天宇塞。

四顾无所投，迹茧去未息。怅然增百忧，冥冥羡归翼。
题僧画草虫
释师范（宋代）

似则似矣，是则未是。
若是伶俐衲僧，不作这般虫豸。
送双溪汪和仲往象山见周使兄弟
戴表元（宋代）

五马天边外，双凫海上翁。
白头真避地，黄卷旧趋风。
岁月搜诗老，山林把酒同。
漂零谁得去，羡子逐飞鸿。
送马彦翚进士赴江西省筦勾二首 其一
丁复（元代）

红杏春风天上园，看花走马乍承恩。紫薇晓日江南省，击水飞承早入垣。

镜里断峰青兕伏，船头回浪白鲵奔。二孤洲畔多明月，恰过东溟苐一门。
唐多令（九月留城书怀）
陈著（宋代）

雁阵晓来霜。鸦村夕照黄。满人间、风景凄凉。幸有菊窗堪一醉，争又滞、水云乡。

沽酒也三行。邀风与较量。便明朝、吹送归航。趁得老盆新熟信，日日是、我重阳。
杂诗 其十二
唐庚（宋代）

旧物杯中酒，新衔海上翁。百非无一是，显过岂微功。

引水江分碧，烹丹井为红。幽居亦多事，度日不全空。
鉴
李峤（唐代）

明鉴掩尘埃，含情照魏台。日中乌鹊至，花里凤凰来。

玉彩疑冰彻，金辉似月开。方知乐彦辅，自有鉴人才。
木牛歌和萧养吾
刘诜（元代）

吾闻景升养牛千斤肥，椎之不了士卒饥。

王生号牛八百里，徒莹蹄角将何为？此犹虚名乏实用，负任毫末了不支。

何如武侯象其似，独化枯槁为神奇。平生忧人不自食，饷运常饱千里师。

刳心俯首竭筋力，气象深稳人谁疑。中多抱负外迟钝，论功犹胜狂犊驰。

虽无奋劳效耕种，尚以微力裨兴衰。自期中道可不废，虽有捷径宁能趋。

惜哉清渭不可渡，不得束载四海随。我尝读书论成败，魏不足控为吴持。

江陵蹶羽秭归衄，郿南衰发秋风知。前谋既轻后过重，天意蹉跌长如兹。

浩歌木牛感豪杰，空有遗恨供人诗。
诏追供职学省，晓发鸣山驿
杨万里（宋代）

数店疏仍密，千峰整复斜。
水痕犹带浪，霜草自成花。
录录堪朝列，星星已鬓华。
帝城万事好，得似早还家。
古兴十六首 其十三
沈辽（宋代）

落叶何足叹，岁暮皆枯枝。白发不可摘，我老谁不知。

荣瘁乃常理，日月潜推移。庄生强欲下，祗能解人颐。
客濠州别杨小陆
陈维国（清代）

只此两狂客，空山喧酒声。长年别好友，竟夕慰深觥。

松傲霜前色，梅孤雪里情。尊中无限意，明日是归程。
看大红牡丹三首 其二
牛焘（清代）

酣情睡态两迷离，晓日烘窗映■■。一自芳魂随幸蜀，杜鹃常傍鼠姑啼。
齐天乐六首 其六
蒋士铨（清代）

问谁修到梅花者，输君独能如此。笔吐寒香，意横疏影，身作槎牙斜倚。

江村遥指，道雪满千林，好春来矣。翻把扁舟，载将人去与花比。

花枝较人何似，恐朱颜玉骨，不如人美。冷韵幽情，素襟芳信，总在诗翁就里，丁丁玉齿。

尽细嚼微吟，共花眠起。驴背酸寒，论风流让尔。
礼部尚书洪公
葛立方（宋代）

沙场握节仗时髦，说舌纵横小六韬。委质肯轻从晋鼓，摛文空见泣秦牢。

冷山韵语名如斗，莲泺危言命若毛。岂料归朝才十稔，白杨声里寿原高。
简吴季谦坚他日柴桑之约时季谦有潭帅之命二
岳珂（宋代）

君今西上我东驰，一醉相从又几时。
星变十年占轸野，风寒两几说江湄。
忧时有虑虑须早，了事欲归归未迟。
年齿官班略相似，伴閒频记乐天诗。
满江红 寿吴漕正月十五
欧阳光祖（宋代）

恰则元宵，灿万灯、星球如昼。春乍暖、化工未放，十分花柳。

和气并随灯夕至，一时钟作人间秀。问烟霄、直上舌含香，文摛绣。

命世杰，调元手。荆楚地，淹留久。看日边追诏，印垂金斗。

翠竹苍松身逾健，蛾儿雪竹人如旧。愿湘江、卷入玉壶中，为公寿。
监郡吴殿丞惠以笔墨建茶各吟一绝谢之 笔
林逋（宋代）

犀利锋铓敌五兵，梦中青镂未为灵。空山日午南窗暖，拟写黄庭内景经。
晨兴
魏野（宋代）

夜长乞待得晨兴，躭睡童犹唤不应。
烧叶炉中无宿火，读书阁下有残灯。
临阶短发梳和月，傍岸衰容洗带冰。
料得巢禽翻怪讶，寻常日午起慵能。
兰亭别丁杲卿
楼钥（宋代）

山阴岩壑妙人寰，十载扁舟空往还。
赞府端能慰牢落，连朝相与上孱颜。
龙盘凤翥无奇画，霞蔚云蒸有旧山。
吊古凄凉更离别，满怀秋思别眉间。
齐前后舞歌二首 其一 前舞阶步歌
佚名（隋代）

天挺圣哲，三方维纲。川岳伊宁，七曜重光。茂育万物，众庶咸康。

七用潜通，仁施遐扬。德厚坤极，功高昊苍。舞象盛容，德以歌章。

八音既节，龙跃凤翔。皇基永树，二仪等长。
剑阁赋
李白（唐代）

咸阳之南，直望五千里，见云峰之崔嵬。前有剑阁横断，倚青天而中开。上则松风萧飒瑟飓，有巴猿兮相哀。旁则飞湍走壑，洒石喷阁，汹涌而惊雷。

送佳人兮此去，复何时兮归来？望夫君兮安极，我沉吟兮叹息。视沧波之东注，悲白日之西匿。鸿别燕兮秋声，云愁秦而暝色。若明月出于剑阁兮，与君两乡对酒而相忆！(乡 通：向)
书河上亭壁
寇准（宋代）

岸阔樯稀波渺茫，独凭危槛思何长。
萧萧远树疏林外，一半秋山带夕阳。
偈颂一百一十七首 其七十七
释绍昙（宋代）

雨足龙闲，年丰民乐。袖出刈禾镰，大地全收却。归来十二峰前，别甑炊香，明玑满钵。

喂饱活衲僧，曲肱酣睡著。佛法身心烂似泥，哑，医无药。
闻稻有成
晁公溯（宋代）

庭柯不摇绿蔽空，西风未回尚南风。
香稻既收八月白，晚花能南百日红。
安排物色慰年暮，流落天涯嗟路穷。
炎江热石那可触，少待征帆驾归鸿。
滩石八阵图行
王刚中（宋代）

我生孔明后，相望九百载。
我想孔明贤，巍然伊吕配。
奇谋勇略夸雄师，大节英风盖当代。
木牛流马何足言，八阵遗踪千古在。
我行已度瞿唐门，长滩石垒差参分。
洪纤高下尺寸等，犹有当年节制存。
四头八尾触处首，敌冲中央两皆救。
握奇如枢运无穷。七纵七擒仍敢攻。
规模黄帝已垂文，后来得者惟将军。
唐宗李靖拾遗意，乐舞旛表徒缤纷。
长江之上石蟠结，江波汹涌石不灭。
使君何事遽划除，一夜风雷吼天阙。
明朝仍旧石纵横，神物护持人已惊。
向来守蜀用此法，谁知石垒真金城。
嗟乎孔明遇不遇，遇则刘公恢大度。
国险地狭民力微，法出万全势未具。
嗟乎孔明以此用於吴，长江内固魏可图。
嗟乎孔明以此用於魏，扫平三分归一篲。
祗应应所遇势不同，势既不同功亦异。
嗟乎孔明之心如石坚，欲扶汉室还中原。
事之不就则天耳，安肯俯首从曹袁。
嗟乎孔明如生石不老，后世用兵无草草。
忽然变作六花看，便失本真难按考。
请观叠石韬机筹，江流东去自悠悠。
英豪得此石外指，长与君王靖边垒。
和恭听晓笼中山鹊
吕温（唐代）

掩抑中天意，凄怆触笼音。惊晓一闻处，伤春千里心。
同诸公登楼
刘长卿（唐代）

秋草行将暮，登楼客思惊。千家同霁色，一雁报寒声。

北望无乡信，东游滞客行。今君佩铜墨，还有越乡情。
踏莎行 槜李道中
杨夔生（清代）

鱼老秋租，鸦寒烟戍。越舼愁过松陵浦。枯荷小鸭猎残香，一枝藤谢黄昏雨。

茶具时携，隐书卧注。水菰脆挽寒山暮。濛濛花笠出烟圆，捞虾又入潭云去。
途中感秋
白居易（唐代）

节物行摇落，年颜坐变衰。
树初黄叶日，人欲白头时。
乡国程程远，亲朋处处辞。
唯残病与老，一步不相离。
落花
李商隐（唐代）

高阁客竟去，小园花乱飞。
参差连曲陌，迢递送斜晖。
肠断未忍扫，眼穿仍欲归。
芳心向春尽，所得是沾衣。
雨中出廓
陈纪（宋代）

幽人宁免俗，踸踔且泥行。
云过溪流动，雨馀池草生。
长身成跼蹐，暮景学将迎。
应被炮翁笑，有田胡不耕。
八声甘州 留别阿字无兄
释今释（明代）

叹离情一往一重来，可似海门潮。已千秋期许，十年建立，两地潮劳。

又道如形伴影，彼此不容招。底事扁舟上，回首迢迢。

待向梅关北去，倩宾鸿寄语，云阔天高。想闻声欲下，转眼失鹪鹩。

更有时、连床续梦，怕冰霜、折断岁寒梢。晨钟起、添些风雨，相助萧萧。
兰亭诗二首 其一
王羲之（魏晋）

代谢鳞次，忽焉以周。欣此暮春，和气载柔。咏彼舞雩，异世同流。

迤携齐契，散怀一丘。
春晴月下与诸子散步
释函是（明代）

共步层峰下，新晴夜月初。松高人影怯，云散鸟声虚。

倚石听泉落，迎风过竹疏。人生如此夕，消得几踌躇。
试宜黄侯湛墨二首
曾丰（宋代）

夸灶传家祖赤松，吹烟授道悟元宗。
初怀不拟潘衡贡，晚趣宁便薛稷封。
次韵温伯种兰
范成大（宋代）

灵均堕荒寒，采采纫兰手。
九畹不留客，高丘一回首。
峥嵘路孔不，凄怆肘生柳。
遂令此粲者，永与穷愁友。
不如汤子远，情事只诗酒。
但知爱国香，此外付乌有。
栽培带苔藓，披拂护尘垢。
孤芳亦有遇，洒濯居座右。
君看深林下，埋没随藜莠。
送周子馀赴松阳簿
刘植（宋代）

长松虽剧县，主簿却优闲。
溪浅清见石，斋空静对山。
吏嚚嫌讼省，乡狭觉民艰。
独称诗人意，行吟苔行间。
送从翁东川弘农尚书幕
李商隐（唐代）

昔帝回冲眷，维皇恻上仁。三灵迷赤气，万汇叫苍旻.

刊木方迷禹，陛陑始创殷。夏台曾圮闭，汜水敢逡巡。

拯溺休规步，防虞要徙薪。蒸黎今得请，宇宙昨还淳。

缵祖功宜急，贻孙计甚勤。降灾虽代有，稔恶不无因。

宫掖方为蛊，边隅忽遘迍。献书秦逐客，间谍汉名臣。

北伐将谁使，南征决此辰。中原重板荡，玄象失钩陈。

诘旦违清道，衔枚别紫宸。兹行殊厌胜，故老遂分新。

去异封于巩，来宁避处豳。永嘉几失坠，宣政遽酸辛。

元子当传启，皇孙合授询。时非三揖让，表请再陶钧。

旧好盟还在，中枢策屡遵。苍黄传国玺，违远属车尘。

雏虎如凭怒，漦龙性漫驯。封崇自何等，流落乃斯民。

逗挠官军乱，优容败将频。早朝披草莽，夜缒达丝纶。

忘战追无及，长驱气益振。妇言终未易，庙算况非神。

日驭难淹蜀，星旄要定秦。人心诚未去，天道亦无亲。

锦水湔云浪，黄山扫地春。斯文虚梦鸟，吾道欲悲麟。

断续殊乡泪，存亡满席珍。魂销季羔窦，衣化子张绅。

建议庸何所，通班昔滥臻。浮生见开泰，独得咏汀蘋.
郡斋水阁闲书·凭几
文同（宋代）

列传日逢佳士，群书时得微言。
自对古人凭几，不烦俗客登门。
送庄纠一首
刘克庄（宋代）

忽枉高轩访，殷勤不忍离。
虽书督邮考，率在过庭时。
辩素推三语，清尤畏四知。
归装无长物，一首后村诗。
漫兴
郑樵（宋代）

花下閒倾浊酒，人前莫道清贫。
残生全无奢愿，岁月徙倚竹筠。
腊梅二首 其一
戴复古（宋代）

天寒好风日，清香透窗纱。谁知蜜脾底，有此返魂花。
阳春曲·笔头风月时时过
姚燧（元代）

笔头风月时时过，眼底儿曹渐渐多。有人问我事如何，人海阔，无日不风波。
和杨公济钱塘西湖百题 其六十五 重荣桧
郭祥正（宋代）

人老不重少，桧枯还复荣。何时逢匠石，今日栋梁成。
留题归安尉凝碧堂
李覯（宋代）

骚人得助是江山。千里幽怀一凭栏。
野色岂唯春晚秀，天风长凭月边寒。
身闲暂觉尘埃远，境胜才知宇宙宽。
祗恐仙壶提挈去，不教凡眼醉中看。
扇子诗
李石（宋代）

节节荷风驿置，疏疏竹雨龙悭。
欹枕几声鼓吹，卷帘数笔湖山。
沁园春 拟织女赠牵牛
俞庆曾（清代）

下望人间，比目名鱼，比翼名鹣。怅银河无鲤，难通尺素，蓬莱少雁，不解传笺。

机上红丝，机中锦字，总把侬心别恨牵。君知否，有家家蛛盒，替写缠绵。

未偿十万天钱。怎会少、离多若个怜。羡刘纲證果，朝朝暮暮，彩鸾写韵，岁岁年年。

手弄金梭，输他玉杵。未许洪崖日并肩。从头诉，喜相逢今夕，乌鹊桥填。
中山
释心月（宋代）

英标拔俗一千丈，壁立孤危不可攀。
南北东西徒斫额，谁知步步在其间。
泗州道中
楼钥（宋代）

宿雪助寒色，相看汴水滨。
轻车兀残梦，群马溅飞尘。
行役过周地，官仪泣汉民。
中原陆沈久，任责岂无人。
湖州歌九十八首 其七
汪元量（宋代）

十数年来国事乖，大臣无计逐时挨。
三宫今日燕山去，春草萋萋上玉阶。
次韵李粹伯登镇江粹厅览亭
曾协（宋代）

酒余共逍遥，散步升高冈。
万物困霜雪，岁晏俱老苍。
江山一临眺，志欲凌八荒。
青霞傥见分，谁能束冠裳。
贤者之孝二百四十首·韩愈
林同（宋代）

未有子之孝，而公不用情。
大书甄济传，更作董生行。
九日莫令置酒县斋余以病不饮作诗呈坐客
赵蕃（宋代）

孰使庭花未肯黄，政应知我鬓新霜。茫茫永夜无时旦，索索穷愁曾断肠。

坐久支吾催煮药，饮豪络驿看传觞。废游不但因公事，风雨连朝故觉妨。
红毛酒歌
马振垣（清代）

秦望山头风夜吼，一夕雪花深没牖。玉楼银海彻骨寒，石鼎金炉火不守。

主人饮我玻璃杯，云是南海红毛酒。红毛之酒红于血，色香异味三奇绝。

倾之一盏即醺人，葡萄椰子失芳冽。红毛之国在何许，或是暹罗真腊伍。

绿醅初酦琉璃瓶，一滴染指贵于琥。圣人有道四海一，异域倾诚贡上国。

万里飞槎航海来，巨鳌怪蛟夺不得。我欲饮此乘兴直上落迦巅，指顾岛屿在目前。

蓬莱三山凌风到，下视人世空茫然。
送客不及
雍陶（唐代）

水阔江天两不分，行人两处更相闻。

遥遥已失风帆影，半日虚销指点云。
送程公辟给事出守会稽
王珪（宋代）

越州太守何潇洒，应为能吟住集仙。
雪急紫濛催玉勒，日长青琐听薰弦。
一时冠苔倾离席，半醉珠玑落彩笺。
自恨君恩浑未报，五湖终负钓鱼船。
赠叶大明
文天祥（宋代）

大明标榜叶氏子，自称后村门下士。
误言木吉孛为灾，后村曾发一笑来。
其师流传说如此，宁知祸福乃不尔。
犀腰貂首徒劳人，甘藜豢藿无苦辛。
我生有命殊六六，木孛循环相起伏。
袖中莫出将相图，尽洗旧学读吾书。
担水者
释函可（明代）

往来馀五里，风雪到更深。欲趁蛟龙卧，宁愁魍魉侵。

丝丝尽彼力，滴滴感余心。因忆旧山上，飞泉到釜鬵。
闻定叟弟已近适迫祀事未能出先遣侄辈往迎书此问讯
张栻（宋代）

渐喜书题近，悬知归意忙。才闻下湘水，早已过衡阳。

雨洗秋山净，凉生桂树香。慇勤二三子，策马为迎将。
韶州韶阳楼夜宴
许浑（唐代）

待月西楼捲翠罗，玉杯瑶瑟近星河。帘前碧树穷秋密，窗外青山薄暮多。

鸲鹆未知狂客醉，鹧鸪先让美人歌。使君莫惜通宵饮，刀笔初从马伏波。
旅中作
裴说（唐代）

妄动远抛山，其如馁与寒。投人言去易，开口说贫难。

泽国云千片，湘江竹一竿。时明未忍别，犹待计穷看。
和夏正夫题陈粹之家藏南阳卧龙图
罗伦（明代）

三分天下羽书驰，龙卧南阳未起时。海内风尘皆羿莽，眼中鱼水是汤伊。

未除汉贼身先死，便绝江流恨不移。晓雾一绡巾帼在，青山千古笑曹丕。
黄君会景伊西上
王迈（宋代）

杞梓非凡材，骐騄非凡马。
朴樕不入公输门，赏骏岂无伯乐者。
不泉真宝剑，焦尾亦名琴。
张华有眼识紫气，子期解听流水音。
凡物时为之否泰，横宝在道众所爱。
十年读书得一友，送之西征吾意快。
梅花馨，雪花明，
仙霞直上带云津。别君不作儿女语，
万卷诗书早致身。柳绵飞，
榆荚舞，软红尘中花如雨。
逢君一笑上青楼，破费黄金买金缕。
那时君已在瀛洲，而我正为京华游。
便教后举入黄甲，早是输君此一筹。
夜飞鹊 莲池多乌，占树争巢，终夕鸣动。天寒漏永，愁思黯然，和美成解，以纾羁怨
樊增祥（清代）

香消未成寝，帘幕风凄。斜月冷照乌啼。垂垂碧树已如帚，夜寒犹拣霜枝。

城楼故巢不见，但延秋门外，露草萋迷。惊翻坠叶，听萧萧响入深池。

一自桑乾北渡，任是月明时。不向南飞。谁劝王孙归去，啼鹃不到，烟柳空垂。

愁多梦少，倚熏垆、划遍寒灰。分今宵无睡，祇愁玉箸，湿尽红蕤。
次韵方教采芹亭
方岳（宋代）

客怀老去向谁开，白雪茎茎不用栽。
只有爱书余习在，持携残藁过溪来。
斜川道上望庐山三绝
释正觉（宋代）

真味酣心倚瘦筇，萧骚风啸一蹊松。
无人共语圆通境，笑看云吞石耳峰。
叶路分居思堂
叶适（宋代）

苦说诸梁后，簪缨富远孙。
白袍虽屡捷，黄榜未沾恩。
淡沱磨冰砚，萧条倚帐门。
嗟余忝宗末，老病不堪论。
寿蔡大资
华镇（宋代）

岩岩巨镇瞻维岳，落落乔松栋干姿。物外风神时远鹤，几先识断世元龟。

还逢周寝占熊旦，恰是商岩肖象时。愿酝东溟为寿酒，一年一献一瑶卮。
东峰亭各赋一物得阴崖竹
袁邕（唐代）

终岁寒苔色，寂寥幽思深。朝歌犹夕岚，日永流清阴。

龙钟负烟雪，自有凌云心。
寄题休宁赵氏云屋省心翠侍问道亭有有堂五首
方回（元代）

三叉路口驻车轮，莫讶知津更问津。
何限出门向西笑，忙行不似慢行人。
携酒偶入包氏园亭 其一
区大相（明代）

避石开林浅，疏泉绕径长。过桥分柳色，攀阁散梅芳。

涧溜经庭内，峰云起座傍。无言暂时赏，尘虑欲俱忘。
重阳不见菊次诸公韵
朱翌（宋代）

风流人稍间，涉笔为题舆。
今我思黄菊，携君近绮疏。
先秋飘桂子，出水老芙渠。
俯仰俱陈迹，聊书岁执徐。
绿头鸭 洞庭怀古
白朴（元代）

黯销凝，楚天风物凄清。过黄陵、山长水远，古今迁客伤情。渺澄波、聚鱼曲港，浣纱人去掩紫荆。洞庭晚、荻花风细，秋月照茅亭。一壶酒，浇平磊块，问甚功名。买扁舟、安排归去，五湖烟景谁争。等闲携、弄瓢西子，恍惚遇、鼓瑟湘灵。看尽娇颦，听残雅奏，暮云江上数峰青。舵楼底，香芹鲜鲫，还似越中行。闲身好、浮家泛宅，聊寄平生。
征人怨 其四
多隆阿（清代）

噭噭猿猱啼夜阑，男儿有泪莫轻弹。烽烟匝地薰心热，铁甲如冰透骨寒。

每侍将军接短战，曾因夜月望长安。几人博得封侯印，赢取霜华两鬓看。
上苑听新莺
黄儒炳（明代）

东风轻拂禁城西，二月黄鹂羽正齐。静听娇歌流玉树，虚疑仙吹绕金堤。

间关巧度千门晓，断续遥看尽日啼。知是上林回淑气，春声如隔碧云低。
米元章催租诗帖赞
岳珂（宋代）

赈济者何人，催租者何司。
有令如斯，而无救于背驰。
此古人所以设官以采诗也。
百字令 早春咏并头兰
蒋纫兰（清代）

东风晴雪，正芸窗乍暖，春光初泄。风飐湘帘香暗递，庭畔新开连理。

不斗群芳，铅华慵染，惟与芝相契。悠然韵质，名姿金谷难比。

堪羡两两同行，娟娟并蒂，似效双鸾戏。日暖檀心香愈美，碧叶露灵添翠。

遥忆当年，江皋佩结，不减风流味。含情窗底，深闺可念憔悴。
赵令穰秋村平远图
邓文原（元代）

白沙翠竹映江皋，几处村居对寂寥。水落渔梁人暗度，霜清曲寂荇初销。

千山杂沓凝岚紫，万木萧森向晚彫。自是秋光无限好，谁如点染付轻毫。
偈颂一百零二首
释慧远（宋代）

大哉释迦文，生下便作怪。
南北东西行，点胸也忒杀。
弃舍轮王位，反受父母拜。
六载向雪山，精进修净戒。
明星才出现，证道果能快。
分别说三乘，惹得一身债。
最后向灵山，拈花索买卖。
十万众人前，就中无一介。
独有迦叶波，和赃与捉败。
二千年前且放过，直至而今被佗坏。
坏不坏，主元在。
主既在，休厮赖。
骊姬墓下作
岑参（唐代）

骊姬北原上，闭骨已千秋。浍水日东注，恶名终不流。

献公恣耽日，视子如仇雠。此事成蔓草，我来逢古丘。

蛾眉山月苦，蝉鬓野云愁。欲吊二公子，横汾无轻舟。
奉和御制龙图等阁观三圣御书
宋庠（宋代）

群玉中天府，珍图绿错文。
丛楹开禹穴，宝画烂尧云。
万牒真行辨，千题甲乙分。
圣心尊世烈，披玩不知勤。
渔人
赵希迈（宋代）

问利问名总不知，生涯付与一轮丝。
四时风月俱还我，万顷烟波说向谁。
霁后短蓑和笠晒，醉来长笛倚篷吹。
此怀惟有诗人识，除却诗人只楚词。
张丽华墓
曾极（宋代）

伴侣声沉王气销，香魂血涴有谁招。
蓬科三尺光尘在，犹作台城花月妖。
月夕
崔道融（唐代）

月上随人意，人闲月更清。朱楼高百尺，不见到天明。
金石台
谢逸（宋代）

江边怪石老嶙峋，雨洗斑斑翠藓纹。本是人间无用物，岂应丞相等閒分。
孙少卿鹿头山诗并画图二首 其二
刘摰（宋代）

使君镇爱鹿头山，图画歌吟共为传。尘世那知武陵事，时人争诵永嘉篇。

行春游醉常劳梦，按部登临又隔年。有客平生志林壑，坐怜双眼隔云烟。
访师白丈于帆山寓舍剧谈竟夕感而有作
汪承庆（清代）

相逢讶消瘦，执手泪先倾。即此通宵话，难穷隔岁情。

孤镫摇旅梦，落叶走秋声。明发又言别，帆山翠色横。
次韵月湾东湖十咏 其八 新桥酒旆
徐瑞（宋代）

袅袅垂杨映小楼，吴姬唤客酒新篘。倚檐高揭青帘处，认取墙东最上头。
秋日舟中题胡彭举秋江卷
钟惺（明代）

望远写秋江，秋意无起止。
何曾见寸波，竟纸皆秋水。
烟中过寒山，江净翻如纸。
空色有无间，身在秋江里。
对酒奉怀无咎二首
张耒（宋代）

我兄改秩令新昌，相望虽远同江外。
君家兄弟数如我，曹南好在庞眉弟。
官微无利沾骨肉，两处强健差自慰。
近来老子还破禅，一女咿哑犹未睟。
绝句
佚名（唐代）

绿杨阴转画桥斜，舟有笙歌岸有花。

尽日会稽山色里，蓬莱清浅水仙家。
撒金钱
袁綯（宋代）

频瞻礼。喜升平、又逢元宵佳致。鳌山高耸翠。对端门、珠玑交制。似嫦娥降仙宫，乍临凡世。

恩露匀施，凭御栏、圣颜垂视。撒金钱，乱抛坠。万姓推抢没理会。告官里。这失仪、且与免罪。
送范十八
吕本中（宋代）

范子闲行定不穷，袖中诗卷敌清风。野僧道士有馀意，同学故人多近功。

已办辛勤十年读，时须谈笑一尊同。相看又作韶州客，却望临川是梦中。
绝句五首 其五
梅尧臣（宋代）

虾蟆嚎沫为科斗，蜾裸衔虫化细腰。蠹穴荒陂有多少，乾风湿雨各飞跳。
湘渚推篷图
程敏政（明代）

鹧鸪声残春水足，倒影横斜万枝绿。何人江上晓推篷，入眼浑疑舞鸾鹄。

此君自是出尘表，怪底人称可医俗。雨中乱点啼痕斑，月下清敲佩声玉。

峥嵘头角更堪喜，莫遣行庖误相斸。临风欲唤文湖州，听取新翻竹枝曲。
夜闻歌者
白居易（唐代）

夜泊鹦鹉洲，秋江月澄澈。
邻船有歌者，发调堪愁绝。
歌罢继以有，有声通复咽。
寻声见其人，有妇颜如雪。
独倚帆樯立，娉婷十七八。
夜泪似真珠，双双堕明月。
借问谁家妇，歌有何凄切？
一问一沾襟，低眉终不说。
东塔六言二首 其二
孙觌（宋代）

偶与白云共出，忽随倦鸟俱还。明日重寻旧路，桃花流水空山。
戊戌冬至南郊礼成庆成宴乐章四十九首 其十八 太平令
陆深（明代）

诞明禋天监元后。光四表，惠泽周流。来四裔，趋前拥后。

献万宝，充庭盈囿。稽首顿首。天高地厚。祝圣人，多男福寿。
一字百题示商君祥 其九十六 蚕
李俊民（金朝）

蚕月始条桑，悤悤妇姑忙。天寒授衣节，妇姑无完裳。
劝农毕事呈同官 其二
许及之（宋代）

与民三载幸相亲，试邑何功得庇身。他日去思无可纪，较量惟只有清贫。
暮天即事
盛烈（宋代）

东寺钟联西寺鸣，前村树末暝烟平。
天涯倦翼归无限，只有雅飞自唤名。
重送舒公
苏颋（唐代）

散骑金貂服彩衣，松花水上逐春归。

悬知邑里遥相望，事主荣亲代所稀。
经古行宫（一作经华清宫）
杜牧（唐代）

台阁参差倚太阳，年年花发满山香。重门勘锁青春晚，

深殿垂帘白日长。草色芊绵侵御路，泉声呜咽绕宫墙。

先皇一去无回驾，红粉云环空断肠。
采桑子·桐庐舟中
陶元藻（清代）

浮家不畏风兼浪，才罢炊烟，又袅茶烟，闲对沙鸥枕手眠。
晚来人静禽鱼聚，月上江边，缆系岩边，山影松声共一船。
联句（光、威、裒，姊妹三人，失其姓）
佚名（唐代）

朱楼影直日当午，玉树阴低月已三。 ——光

腻粉暗销银镂合，错刀闲剪泥金衫。 ——威

绣床怕引乌龙吠，锦字愁教青鸟衔。 ——裒

百味炼来怜益母，千花开处斗宜男。 ——光

鸳鸯有伴谁能羡，鹦鹉无言我自惭。 ——威

浪喜游蜂飞扑扑，佯惊孤燕语喃喃。 ——裒

偏怜爱数螆蛦掌，每忆光抽玳瑁簪。 ——光

烟洞几年悲尚在，星桥一夕帐空含。 ——威

窗前时节羞虚掷，世上风流笑苦谙。 ——裒

独结香绡偷饷送，暗垂檀袖学通参。 ——光

须知化石心难定，却是为云分易甘。 ——威

看见风光零落尽，弦声犹逐望江南。 ——裒
仰和皇太了殿下明禋庆成诗韵
马廷鸾（宋代）

鸣銮回紫禁，步玉拜宸旒。
肆眚遵虞典，欢传十二州。
景祐释奠武成王六首
佚名（隋代）

圣朝稽古，崇兹武经。
礼交乐举，于神之庭。
嘉粟旨酒，既乡芳声。
永严列象，剑为簪缨。
咏落叶敬步御制原韵 其四
戴亨（清代）

风木无端惊客心，皋鱼隐痛对伊深。飘来湿处疑含泪，盼去空庭失旧阴。

忆接芳蕤徒缱绻，情依乔影费追寻。羁人不寐愁听汝，中夜蛩音杂雨音。
游南塔
陈襄（宋代）

今日游南塔，愁还不自胜。
年华催鬒发，身计忆岩稜。
道业惭诸子，根源畏老僧。
何当论去就，细问得龟朋。
和因上人四首
王之道（宋代）

拍天湖水乱蛙鸣，雨脚随风泼细尘。
翠幄不开杨柳晚，红云初坐海棠春。
击壤歌言民乐有贤令尹而美之也二首 其二
董纪（明代）

夫撒秧，妻采桑，农事已兴蚕事忙。大麦䔿䔿秀，小麦菶菶长，菜花半稀青间黄。

今年县官好，官役不下乡。田家得安业，出入无惊惶。

日力岂敢嬉，夜共灯烛光。催了机上布，便是囊中粮。

饥寒庶可免，逋负亦可偿。不患心头损新肉，只要眼前医旧疮。
水调歌头·今日雪飞六出
佚名（宋代）

今日雪飞六出，明夜月圆三五，梅腊正传芳。恰值生申节，共献椒觞。
古城晚眺，兼送晛南表兄、颖叔妹丈归南山
李宪噩（清代）

一片丹霞飞，回光照颜色。坐闻禾黍声，索索远秋急。

迢递何代城，危堞不复识。当时歌舞欢，但见荒草白。

感兹一长叹，佳会安可失？南山郁苍翠，烟树杳何极。

故人竟不留，空碛摇松柏。
俞伯辉主簿同徐必大判院见过涧上纳凉约鲍南仲教授小酌次韵南仲所赋兼怀林德久国录陈敬甫学士
韩淲（宋代）

嘉禾古名郡，机云信奇士。流风千载下，谁复数馀子。

近年西畴千，游戏在朝市。文章陈仲弓，合著蓬莱里。

俱尝白鸥盟，恨别隔秋水。君侯乃其朋，访我灵山底。

一见欲倾盖，青眼照窗几。大抵交情深，不待早知己。

学殖岂枝叶，词林务根柢。堂堂郡宾客，千里为之喜。

顾言老场屋，眄焉每甚愧。衡门度长夏，风日忽清美。

怀贤思晤言，泉石满幽耳。固多长者辙，爱闲谅无几。

传豅金闺路，剥啄快人意。双溪南宫秀，留连今何似。

要是同襟期，此道亦难尔。欢然君肯来，棋酒不能已。

诘朝得新篇，诵叹有真味。载念平生亲，髣髴梦中记。
挽朱师禹母二首
黄公度（宋代）

孝养空怀橘，严规想断机。
影留生日面，棺掩嫁时衣。
萱室言犹在，兰陔事已非。
九原行楚挽，桃李惨春晖。
赠发匠
释月涧（宋代）

年来顿觉发如丝，多少傍人笑老痴。妙手不须频摘剃，几人得到白头时。
东岭
沈辽（宋代）

东岭寄吾庐，西崦多屐齿。何为不惮陟，下视湘川水。

此水不涌激，朝暮流未已。烟云媚幽趣，落日更清泚。

徙倚有高木，独往每自喜。山猿助我啸，幽鸟司我跂。

山僧忽吾怪，使汝识善逝。
摸鱼儿（景定庚申会使君陈碧栖）
柴望（宋代）

便无他、杜鹃催去，匆匆春事能几。看来不见春归路，飞絮又随流水。留也是。怎禁得、东风红紫还飘坠。天涯万里。怅燕子人家，沈沈夜雨，添得断肠泪。

嬉游事。早觉相如倦矣。谢娘庭院犹记。闲情已付孤鸿去，依旧被莺呼起。谁料理。正乍暖还寒，未是晴天气。无言自倚。想旧日桃花，而今人面，都是梦儿里。
失鹭鸶
郑谷（唐代）

野格由来倦小池，惊飞却下碧江涯。

月昏风急何处宿，秋岸萧萧黄苇枝。
贺新郎 其二 答赵清远见寄韵
刘埙（宋代）

莫笑刘郎老。老刘郎平生，不是山林怀抱。梦里风云翻海岳，觉后狂歌坠帽。

叹几度、荒鸡误晓。天际晴云开五色，纵今年、意气犹年少。

机事远，有时到。

凯歌檄笔凭谁道。对村中、一溪流水，半林斜照。赖有可人堪话旧，时共掀髯绝倒。

也来问、衮衣茸帽。聊且问天占百岁，看乾坤、此事如何了。

肠断处，春城草。
戴时可家赏木芙蓉花醉赋
陈著（宋代）

西风不是芳菲节，木落山空景凄切。
赖有桂菊聊记时，殿后拒霜花始发。
我携樽酒来问花，花于此时擅奇绝。
先白后红知物变，有色无香自韵别。
寓轩主人古风流，不肯移种防慢亵。
两根两花相妩媚。自况鸿光自娱悦。
幸而桃李不同时，彼纷纷者当愧杀。
颇云此花最宜霜，待有霜时酒还设。
良辰美景休拈掇，白发朱颜易交割。
我今耄矣不足云，劝君年年自此醉。
重联句一首
皎然（唐代）

相将惜别且迟迟，未到新丰欲醉时。 ——卢幼平

去郡独携程氏酒，入朝可忘习家池。 ——陆羽

仍怜故吏依依恋，自有清光处处随。 ——潘述

晚景南徐何处宿，秋风北固不堪辞。 ——皎然

吴中诗酒饶佳兴，秦地关山引梦思。 ——卢藻

对酒已伤嘶马去，衔恩只待扫门期。 ——惸（失姓）